- Matiu
- <
- 21
- >

21
YisasiꞋa ala sauve kanomoꞋma nehia avamete huno Yelusalemua hai-fale-maine.
1-2 Yelusalemu aupaꞋa uvaꞋyi hugahe Petafasi umainae. Petafasi kumala Olivi yosa hanea agoꞋyamona agegayalega hanegeno YisasiꞋa agaiꞋaenema tokaeꞋya nemaiya anagapiti tole kanolana hu-na-teno mage huno hana-paiye “Atu kumate utana aupaꞋa hosi kana afumo agia tokigi ani tokimona itaꞋamoꞋene nafaꞋneꞋaene aye-tenayanagitana agegaꞋe. Agetetana kalu hetana avaletana male eꞋo. 3 NagoꞋa vayaꞋmoꞋyama tanahavi-gesagetana mage hutana hiꞋo ‘Kava kanotimoꞋa nago aliꞋya aligahe higetaꞋa neꞋoꞋe.’ hutana hama-paisaꞋageꞋya aupaꞋa lanamigahae.” huno hie.
4 Hiana ani yupama haya kavala Anumaya Koti aune kanomoꞋa nayoma hu-mainea kemoꞋa agola falote huno tamage hie. Mage huno kae-maleneane
5 Yelusalemu veaꞋmogamina mage huka hama-paiyo “Agegeho menia tamakaite kava yagai-lama-tesia kanoa augafa alino ohaino hosi kana afumo agia tokimo nafaꞋnemo agupifi maiteno eneꞋe.” huno kae-maleneane.
6 Tole YisasiꞋene tokaeꞋana nemaiꞋa kanolana uꞋana YisasiꞋma hana-paiya kea mo haꞋe. 7 Ani hosi kana afumo nafaꞋnene itaꞋamoꞋene Yisasitega anavaleꞋana kenaꞋania anaugafaleti hateꞋana ani afumo agupile yakai-malaꞋageno YisasiꞋa anile haino maine. 8 Haino maiteno neꞋegeꞋya mukiꞋa veaꞋmoꞋya “Ala kano neꞋe.” huꞋya nagoꞋamoꞋya amaugafaleti kenaꞋamia hateꞋya visia katela yakaiteꞋya yosa akopa kofa huꞋya katela yakai-tenae. 9 HagoteꞋya vaya veaꞋmoꞋyaene akave aya veaꞋmoꞋyaene mage huꞋya hae “Taugafa ali-gatisana kanoa Teviti aginagomogae kanale ya huka neꞋane. Anumayamo aliꞋya aligahe hanageno hu-ga-tenea kanoa Anumaya KotiꞋa kanale manu kamino kaya hu-maine. Anafinaga mainea Anumaya KotiꞋa taugafa ali-gatisiafe musena hisune.” huꞋya hae.
10 YisasiꞋa Yelusalemu hai-falegeꞋya anile mainaya veaꞋmoꞋya atali talu nehuꞋya mage hae “Mani kanoa ta neꞋe?” huꞋya havigae. 11 NehageꞋya alitalu hu-mainaya veaꞋmoꞋya mage huꞋya hae “Mani kanoa Nasaleti YisasiꞋe Kalili kotegati emainea aune kano neꞋe.” huꞋya hae.
Mono nopi maineꞋya hu-hatiꞋya mone neꞋaliya vayala YisasiꞋa amanati-talene.
12 YisasiꞋa ala mono nopi hai-faleno ageana ani nopi mainaya veaꞋmoꞋya monehe ke huꞋya neꞋaliya veaꞋnene afaꞋa miyama nehaya veaꞋnene “Mai haleho.” huno nehuno vayaꞋmoꞋya alu kote nehanea monea neꞋaliꞋya ani kotegama nehanea monea neꞋamamiya veaꞋmogami folamoa ali-talegeno aige helafige hie. Higeno kugofa kana nama miya nehaya veala ani mono nopi mopale mainaya sipa aniꞋa huno ali-talegeno ai-helafi-lavigeno amanati-tale-tene. 13 Mage huno hie “Anumaya Koti autaꞋmafina mage huno kae-maleneane
‘Nagai nona mukiꞋa veaꞋmoꞋya Anumaya Koti agi ayeꞋya nunamu hisaya no hane.’ huno kae-maleneanagi
tamakaya musufa yama nehaya kava hugahe ma nopina emainae.” huno hie.
14 YisasiꞋa ala mono nopi mainegeꞋya nagoꞋa amaulaga asu hu-mainea veaꞋnene amaiya avayu hu-mainea veaꞋnene agaite ageno ani kaliꞋamia alino kanale hu-ma-tene. 15 Alino kanale hu-ma-teanagi ala mono note kava vayaꞋene kahegi kema havilinaya anagaꞋene mono nopi mainaya nafaꞋneyagamoꞋya Yisasifena “Teviti nafaꞋnemogae, taugafa ali-gatigahe hu-ga-tenea kanomogae.” huꞋya kema haya kenefena YisasiꞋma kanale auꞋava yama hia yafeꞋene haviꞋya amaipa haviya hu-tenae. 16 Amaipa haviya huteꞋya Yisasifena mage hae “Kagaya mani kema haya kea havilinano?” huꞋya havigageno YisasiꞋa mage huno hie “E, tamakaya Anumaya Koti avona hapalitama ohavinao? mage hu-maineane
‘Anumaya Kotiga osi nafaꞋneyagaene nute nafaꞋnemogami amavayafitila kagai kagia kanaleꞋya huꞋya alisaga hisayafe hu-ma-tenane.’ huno kae-maleneane.” huno hu-maine.
17 Mani kea huteno ala kumatetila ataleno ani kegela Petani kumate mo faene.
YisasiꞋa fiki yosamofe higeno fayo-te-maine.
18 Faeteno kotigeno Petania neꞋataleno Yelusalemu ugahe neꞋvigeno Yisasina aga-te-maine. 19 Aga-tegeno ka haigilega nagola fiki yosa hanegeno ageteno ani yosa aepale mogeana alagaꞋa omalegeno haisaꞋage hanegeno mogeteno YisasiꞋa ani yosahe mage huno hie “Namo yosa hetika maiyo. Agola kagai kaugafafitila nagola alaga falote ohisie.” huno higeno aupaꞋa fayo-te-maine. 20 YisasiꞋaenema tokaeꞋya nemaiya anagaꞋmoꞋya ageteꞋya tusiꞋa amamaꞋyo aigeꞋya mage huꞋya hae “NaꞋa higeno ani fiki yosamoꞋa aupaꞋa fayo-nelie?” huꞋya havigae. 21 Hageno YisasiꞋa mage huno hama-paiye “Lamage huꞋna tamaha-nepauve Anumaya Kotifena tole lamakesa ohavitama ‘MukiꞋa yama hisanana kanalelageka hateꞋasine.’ hutama tamakupi maletama tametiti hisayana fiki yosama hu-toa kavaꞋene nagoꞋa kavaꞋenena hugahae. Ma agoꞋyamofena ‘Kofa hu-lavika ala ti kotumo amuꞋnopi mo hetika maiyo.’ hutama hapaisagenoꞋa ketamia akave maleno ugahie. 22 MukiꞋa yafema ‘Anumaya Kotitega havigesunana kanaleꞋya huno tamigahie.’ hutama tamakupi maletama tamametiti hisayana afaꞋa amamigahie.” huno hie.
Yisasifena “Tokiya ta kamine?” huꞋya havige-mainae.
23 YisasiꞋa ala mono nopi umaineno alitalu huꞋya maiya vayala hu-mave-neligeꞋya mono note kava vayaꞋmoꞋyaene ala vayaꞋene agaitega mage huꞋya me hae “Hana augafa ala kanomo hu-gategeka mani kavala menehane? Tokiya yakaꞋa ta kamine?” huꞋya havigae. 24 Havigageno YisasiꞋa mage huno hie “Nagaya aniꞋa huꞋna nago yafema tamaha-vigesugetamama naha-paisageꞋnahena ala kanomo hu-na-tegeꞋna emainoa kanomo agia tamaha-paigahue. 25 YoniꞋma tima fale-ma-tenea yana Anumaya Koti hu-tegeno ani kavala me-nehifi afa vayaꞋmoꞋya hu-tageno tina me fale-mateneo? Hu-falote hutama naha-paiho.” huno hu-maine. HigeꞋya “NaꞋa maꞋa hugahune.” huꞋya mohu mehu huteꞋya mage hae. “Anumaya Koti hu-tegeno emaine.” huta hisunagenoꞋa YisasiꞋa “NaꞋa higetama agai kea tamakupina nomalae?” huno hugahie. 26 Hugahiafe tagaya “Afa vayaꞋmoꞋya hutageno emaine.” huta hisunageꞋyahena mukiꞋa veaꞋmoꞋya “YoniꞋa Anumaya Koti aune kano maine.” huꞋya ago havimainaya yafe ali haviya hu-la-tegahae huꞋya mohu mehu nehae. 27 HuteꞋya Yisasifena kenonaꞋa mage huꞋya hae “Tapiga hu-tene? Tagaya ohavinone.” huꞋya hageno YisasiꞋa mage huno hama-paiye “Nagaya aniꞋa huꞋna hana kanomo hu-na-tegeꞋna emainoe huꞋna tamaha-opaigahue.” huno hu-maine.
Nago kanomoꞋa tole nafaꞋneꞋa mainea kanomote avame ke hu-maine.
28 Na tamakesa nehaviye? Nago kanomoꞋa tole neꞋnafaꞋneꞋa mainaꞋanagino neꞋanafaꞋa hagote nafaꞋneꞋahe mage huno mo hie “NafaꞋneꞋnimogae meni yupa nofi alagamo hoyafi aliꞋyana molio.” huno hapaiye. 29 Higeno nafaꞋneꞋamoꞋa mage huno hie “OꞋugahue.” huno huteno haenagaꞋa agu ai-yahae huno aliꞋyana moli-maine. 30 NeꞋanafaꞋa haenaga nafaꞋneꞋahena ani ke huno hapaigeno mage huno hie “Nagaya moligahue.” huno huteno oꞋune. 31 Hana nafaꞋnemo nefa kea ali hipoꞋya hu-maine? huno hama-vi-gegeꞋya “Hagote nafaꞋnemoꞋe.” huꞋya hageno YisasiꞋa mage huno hie “Tamage-lafa huꞋna tamaha-nepauve musufayama nehuꞋya vaya amaugafaleti takesi mone ali-liteꞋya nehaya vayaꞋene moli hu-liteꞋya nehaya aꞋneyagaene hagoteꞋya tamakaseꞋya Anumaya Kotifena ‘Kava yagai-lato.’ huꞋya nehae. 32 YoniꞋa hu-haleno huno fatago hutama maisaya kaana tamave-lianagi tamakaya agai kea havitama tamakupi maletama tamametitia ohunagi musufayama nehuꞋya vaya amaugafaleti takisi mone ali-liteꞋya nehaya vayaꞋene moli hu-liteꞋya nehaya aꞋnene Yoni kea haviꞋya amakupina malenae. Amakupi malagetama tamakaya agetetama haenagaꞋa kefo yatamihena tamaipa aiyahae hutama tamakuꞋa oꞋamitama agai kea tamakupina omalenae.”
Nofi alagamo hoyafi havi vayaꞋmoꞋya kava yagai-mainaya yafe avame ke hu-maine.
33 YisasiꞋa “Nagola avame kea haviho.” huno mage huno hama-paiye Nago kanomoꞋa vaini nofi alagamo hoya kali-maleteno kegiꞋya hu-gove hu-maleteno ani alagayagama vaiteno aye-latigeno timaꞋamoꞋma lavisia komua kafiteno yagainoꞋma nemaiya nona anafi ki-maleteno noꞋagea vayafe “Etama hoyaꞋnifina yagaitama maineho. Ani nofiꞋmo alagafitila ali fako hutama nagoꞋa aliho.” huno hu-ma-teteno alu kotega umaine. 34 Umainegeno afuma nelea kanafina ani hoyamona nefaꞋa nagoꞋa aliꞋya vayala hu-ma-tegeꞋya kava vayatega nagoꞋa vaini nofi alaga aligahe umainae. 35 VageꞋya hoyale kava vayaꞋmoꞋya ani vayala amatafa huꞋya nago kanoa kaꞋyo amiteꞋya nago kanomona tavata haeteꞋya nago kanomona yafa kaꞋyoteti hae-mainae. 36 HamayageꞋya utageno hoyamona nefaꞋa eteno nagoꞋa kasagoꞋya aliꞋya vayaꞋa hu-ma-tegeꞋya vayana hoyaleꞋma kava yagai-mainaya vayaꞋmoꞋya ani kavakeꞋya hu-ma-tenae. 37 Hu-ma-tageno hoyamona nefaꞋa eteno agaiꞋa nafaꞋnea hu-tegahe mage huno hie “NafaꞋneꞋnimo kea havigahae.” huno hu-teno hu-tegeno ani hoyalega umaine. 38 VigeꞋya ani hoyafima kava vayaꞋmoꞋya ageteꞋya mage huꞋya hae “Mamona mani hoyamona nefa nafaꞋne. NefaꞋma falisigenofena mani nafaꞋnemoꞋa hoyaꞋa aligahianagita agaila ago haegetao. Haesunageno falisigeno mani hoya tagai ya hapaegahie.” huꞋya hae. 39 HuteꞋya avaleꞋya hoyafinagatila ai-halatu huꞋya malaga hagaꞋyu hu-taleteꞋya haeyageno fali-maine huno hie.
40-41 Huteno mage hie “NaꞋa hayanagi hoyamona nefaꞋa naꞋa hu-ma-tegahie?” huno hama-vigegeꞋya mage huꞋya hae “Eteno hoyaꞋafima kava yagai-mainaya vayala tavata me-hamaesigeꞋya faligahae. Fali haꞋno hisageno alu vayafe ‘HoyaꞋnifina kava me yagaiho.’ huno hugahie.” huꞋya hu-mainae. 42 Hageno YisasiꞋa mage huno hama-paiye ani yafena Anumaya Koti avopina ago hapali-mainao? Mage huno hu-maineane
“VayaꞋmoꞋya yafa noma kigahena nago yafafena ‘Haviya hu-maine.’ huꞋya atalenayanagi haenagaꞋa ani yafamofena ‘TusiꞋa kanale yafane.’ huꞋya nomo aye-tagenale malenae. AnumayamoꞋa ani avamete hu-mainegeta ageteta tusiꞋa kanaleꞋyanagino tamaꞋyo aiya kava nehie huta nehune.” huno kae-maleneane.
43-44 Kae-malenegi mukiꞋa veamoꞋya ani yafateꞋma asaga hu-lavisayana amaugafamoꞋa atalaga huno haviya hu-lavigahianagi ani yafamoꞋa vaya amaugafaleꞋma asaga hu-lavisiana ai-latapeno ai-talaga talago hu-talegahie. NaꞋa huyafe tamaha-nepauve Anumaya Koti kava yagai-mainea yana tamayapitila tamaha-faleno alu veaꞋmogami amayapi malegahie. Kanale alagaꞋma ayesaya veaꞋmogami amayapi malegahie huno hie.
45 HigeꞋya mono note kava vayaꞋene Falasia vayaꞋene haviteꞋya “Tagaife mani avame kea nehie.” huꞋya havimainae. 46 HaviteꞋya “Menia avaleta kina nopi ategahune.” huꞋya hayanagi veaꞋmoꞋya Yisasife “Aune kano maine.” huꞋya haya yafe vaya amauhe koli huꞋya atalenae.

- Matiu
- <
- 21
- >

© 2002 Wycliffe Bible Translators, Inc.